CELEX: 32022R0625
Language: ro
Date: 2022-04-13 00:00:00
Title: Regulamentul (UE) 2022/625 al Consiliului din 13 aprilie 2022 de modificare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

13.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 116/1
               
            
         REGULAMENTUL (UE) 2022/625 AL CONSILIULUI
         din 13 aprilie 2022
         de modificare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia (PESC) 2022/627 a Consiliului din 13 aprilie 2022 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (UE) nr. 269/2014 al Consiliului (2) pune în aplicare anumite măsuri prevăzute în Decizia 2014/145/PESC a Consiliului (3), inclusiv înghețarea fondurilor și a resurselor economice ale anumitor persoane fizice sau juridice, entități sau organisme ori persoane fizice sau juridice, entități sau organisme asociate cu acestea.
                  
               
                     (2)
                  
                  
                     Având în vedere criza umanitară generată de invadarea neprovocată a Ucrainei de către forțele armate ale Federației Ruse, Consiliul a adoptat, la 13 aprilie 2022, Decizia (PESC) 2022/627 de modificare a Deciziei 2014/145/PESC pentru a include o exceptări de la înghețarea activelor și de la interdicția de a pune fonduri și resurse economice la dispoziția persoanelor, a entităților și a organismelor desemnate în ceea ce privește anumite categorii clar definite de organisme, persoane, entități, organizații și agenții, atunci când acest lucru este necesar în scopuri exclusiv umanitare în Ucraina.
                  
               
                     (3)
                  
                  
                     Prin urmare, Regulamentul (UE) nr. 269/2014 ar trebui să fie modificat în consecință,
                  
               ADOPTĂ PREZENTUL REGULAMENT:
         
            Articolul 1
            În Regulamentul (UE) nr. 269/2014, se introduce următorul articol:
            
               
                  „Articolul 2a
                  
                     (1)   Articolul 2 alineatul (2) nu se aplică în ceea ce privește punerea la dispoziție a fondurilor sau resurselor economice de către organizațiile și agențiile care sunt evaluate pe piloni de către Uniune și cu care Uniunea a semnat un acord-cadru de parteneriat financiar pe baza căruia organizațiile și agențiile acționează în calitate de parteneri umanitari ai Uniunii, cu condiția ca furnizarea fondurilor sau resurselor economice respective să fie necesară în scopuri exclusiv umanitare în Ucraina.
                  
                  
                     (2)   În cazurile care nu intră sub incidența alineatului (1) de la prezentul articol și prin derogare de la articolul 2, autoritățile competente pot acorda autorizații speciale sau generale, în condițiile generale sau speciale pe care le consideră adecvate, în ceea de privește deblocarea anumitor fonduri sau resurse economice înghețate ori punerea la dispoziție a anumitor fonduri sau resurse economice, cu condiția ca acestor fondurilor sau resurselor economice respective să fie necesară în scopuri exclusiv umanitare în Ucraina.
                  
                  
                     (3)   În absența unei decizii negative, a unei cereri de informații sau a unei notificări privind un timp suplimentar din partea autorității competente în termen de 5 zile lucrătoare de la data primirii unei cereri de autorizare în temeiul alineatului (2), se consideră că autorizația a fost acordată.
                  
                  
                     (4)   Statul membru în cauză informează celelalte state membre și Comisia cu privire la orice autorizație acordată în temeiul alineatelor (2) și (3), în termen de 2 săptămâni de la autorizare.”
                  
               
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 aprilie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  JO L 116, 13.4.2022.
         
            (2)  Regulamentul (UE) nr. 269/2014 al Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO L 78, 17.3.2014, p. 6).
         
            (3)  Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO L 78, 17.3.2014, p. 16).